Jan Wheeler van Mmabatho, skryf:
JY LEES NOU Jan Wheeler van Mmabatho, skryf:
My liewe vrou,
Ons liefde is versterk en met bloed gebind met die geboorte van ons twee dogters. Hoe seer was die dankbaarheid en liefde toe ek moes aanskou met hoeveel pyn jy ons kinders in die wêreld gebring het. Met seer trane het ek die vreugde van hul geboorte gevier.
Ons ken mekaar so goed dat ons "stille kommunikasie" tot 'n kuns vervolmaak het. As ons saam uitbars van die lag oor iets snaaks wat gebeur het of nie eers nodig het om verder iets te verduidelik nie, besef ek dat jy waarlik die ander, beter helfte van my is.
Die jare het wel sy tol geëis en swaartekrag het wel op my ferm borskas laat verdwyn. My donker haredos, nou byna silwer, het yl geword, maar jou ligte gespottery daarmee is soos 'n borrelende stroom lewenswater.
Soos die vuur van ons liefde in die fleur van ons jeug, is daar een ding waaroor ek my altyd sal verheug. Ek hoef nie te vrees dat dit my sal verteer nie. Jy's immers aan my gegee as 'n geskenk van die Heer.